b'\n_START_ARTICLE_\nHillevi Lagerstam\n_START_SECTION_\nTeatterissa\n_START_PARAGRAPH_\nLagerstamin teatteriura alkoi vuonna 1946, jolloin h\xc3\xa4net kiinnitettiin Helsingin Kansanteatteriin (vuodesta 1965 Helsingin kaupunginteatteri). H\xc3\xa4n ty\xc3\xb6skenteli siell\xc3\xa4 aina el\xc3\xa4kkeelle j\xc3\xa4\xc3\xa4miseens\xc3\xa4 saakka vuonna 1988. Rooleja oli laidasta laitaan, tosin viisikymppisen\xc3\xa4 Lagerstamin oli vaikea saada mink\xc3\xa4\xc3\xa4nlaisia osia. Taiteellisesti huomattavia saavutuksia olivat muun muassa \xc3\x85se (Peer Gynt), Riikka (Savu-uhri), Miina (Miehen kylkiluu) sek\xc3\xa4 Katariina (Kultainen vasikka)._NEWLINE_Vuonna 1986 Lagerstam sai p\xc3\xa4\xc3\xa4roolin Jotaarkka Pennasen ohjaamassa etel\xc3\xa4afrikkalaisen Athol Fugardin n\xc3\xa4ytelm\xc3\xa4ss\xc3\xa4 Tie Mekkaan (The Road to Mecca). Yleis\xc3\xb6 rakasti ja kriitikot ylistiv\xc3\xa4t h\xc3\xa4nen tulkintaansa Helenist\xc3\xa4._NEWLINE_Lagerstam totesi radiohaastattelussa vuonna 1992 n\xc3\xa4yttelij\xc3\xa4nty\xc3\xb6st\xc3\xa4, ett\xc3\xa4 on oltava eritt\xc3\xa4in ahkera ja itsetunnon pit\xc3\xa4\xc3\xa4 olla vahva.\n_START_SECTION_\nElokuvissa\n_START_PARAGRAPH_\nValkokankaalla Lagerstam on usein seurapiirien pintaliit\xc3\xa4j\xc3\xa4 tai topakka maalaismimmi. Elokuva Noita palaa el\xc3\xa4m\xc3\xa4\xc3\xa4n (1952) oli aikoinaan rohkea ja kohuttu Mirja Manen alastonkohtausten ansiosta. Sivuosaa n\xc3\xa4ytelleen Lagerstamin s\xc3\xa4\xc3\xa4relle noiduttiin elokuvassa kyyk\xc3\xa4\xc3\xa4rme. Sen myrkkyhampaat piti poistaa p\xc3\xa4ivitt\xc3\xa4in niiden nopean kasvun takia. Kuvauksissa tilan pehtoori joutui vihaisen sonnin aggressioiden kohteeksi, ja h\xc3\xa4nelt\xc3\xa4 katkesi kylkiluita._NEWLINE_Edvin Laineen Niskavuoren Hetassa (1952) Lagerstam esitt\xc3\xa4\xc3\xa4 Hetan vanhempaa tyt\xc3\xa4rt\xc3\xa4, Aliina Harjulaa. H\xc3\xa4net n\xc3\xa4hd\xc3\xa4\xc3\xa4n my\xc3\xb6s kahdessa muussa Laineen Niskavuori-filmatisoinnissa: Niskavuoren Aarne (1954) sek\xc3\xa4 Niskavuori taistelee (1957), molemmissa Niskavuoren katkeroituneen mini\xc3\xa4n Martan roolissa._NEWLINE_Jack Witikan ohjaama Nukkekauppias ja kaunis Lilith (1955) on 1950-luvun palkituimpia suomalaisia elokuvia. Hillevi Lagerstam esitti Lilithi\xc3\xa4 arvioiden mukaan \xe2\x80\x9dherk\xc3\xa4n aistikkaasti\xe2\x80\x9d. Elokuva huomioitiin my\xc3\xb6s Saksan liittotasavallan lehdist\xc3\xb6ss\xc3\xa4. Lagerstamia ja Martti Katajistoa nukkekauppiaana luonnehdittiin \xe2\x80\x9dharvinaisen aistikkaiksi ja vaatimattomiksi\xe2\x80\x9d. Niin ik\xc3\xa4\xc3\xa4n Noita palaa el\xc3\xa4m\xc3\xa4\xc3\xa4n sai kansainv\xc3\xa4list\xc3\xa4 huomiota. Alastonkohtaustensa ansiosta se myytiin Saksan liittotasavaltaan sek\xc3\xa4 Yhdysvaltoihin._NEWLINE_Avioliittohupailussa Is\xc3\xa4n vanha ja uusi (1955) Lagertam on is\xc3\xa4n uusi, \xe2\x80\x9dBabs\xe2\x80\x9d, tyypitelty laskelmoiva pintaliit\xc3\xa4j\xc3\xa4, joka on saanut koukkuunsa Tauno Palon esitt\xc3\xa4m\xc3\xa4n perheenis\xc3\xa4n, mutta haluaakin t\xc3\xa4st\xc3\xa4 v\xc3\xa4hitellen eroon._NEWLINE_Lagerstam sai Jussi-palkinnon naisp\xc3\xa4\xc3\xa4osasta Veli-Matti Saikkosen ohjaamassa elokuvassa Takiaispallo (1970)._NEWLINE_Televisiosarjassa Rakkaat sisaret vuonna 1988 Lagerstam n\xc3\xa4ytteli sisarussarjan vanhinta. El\xc3\xa4kevuosinaan h\xc3\xa4n esiintyi my\xc3\xb6s useissa radiokuunnelmissa.\n_START_SECTION_\nLagerstamin kommentteja\n_START_PARAGRAPH_\nIlta-Sanomissa 25. hein\xc3\xa4kuuta 1992 Lagerstam tilitti n\xc3\xa4yttelij\xc3\xb6iden palkkoja: \xe2\x80\x9dElokuvaty\xc3\xb6st\xc3\xa4 tienasi paremmin kuin teatterity\xc3\xb6st\xc3\xa4. Jokaisen n\xc3\xa4yttelij\xc3\xa4n piti kustantaa teatteriin omat rooliasunsa, ja se oli suuri rahareik\xc3\xa4. Jos teatterin talousp\xc3\xa4\xc3\xa4llikk\xc3\xb6 tiesi, ett\xc3\xa4 naisn\xc3\xa4yttelij\xc3\xa4 oli naimisissa, h\xc3\xa4n ajatteli, ettei tuolle tarvitse maksaa senk\xc3\xa4\xc3\xa4n vertaa. Aviomiesten ajateltiin el\xc3\xa4tt\xc3\xa4v\xc3\xa4n vaimonsa.\xe2\x80\x9d_NEWLINE_Hillevi Lagerstam ihaili Aku Korhosta: \xe2\x80\x9dKorhonen oli ihana vastan\xc3\xa4yttelij\xc3\xa4. S\xc3\xa4rkel\xc3\xa4 itte (1947) oli vasta toinen elokuvani, ja minua j\xc3\xa4nnitti kamalasti. Korhonen oivalsi sen, ja h\xc3\xa4n osasi tukea ja rohkaista minua. H\xc3\xa4n kykeni taitavasti ilmaisemaan itse\xc3\xa4\xc3\xa4n pienill\xc3\xa4 eleill\xc3\xa4.\xe2\x80\x9d Vuonna 1949 Lagerstamin vastan\xc3\xa4yttelij\xc3\xa4n\xc3\xa4 elokuvassa Sinut min\xc3\xa4 tahdon oli Tapio Rautavaara, jota Lagerstam luonnehti seuraavasti: \xe2\x80\x9dH\xc3\xa4n oli kiva kaveri, mutta suoraan sanoen ei h\xc3\xa4n mik\xc3\xa4\xc3\xa4n n\xc3\xa4yttelij\xc3\xa4 ollut.\xe2\x80\x9d\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHillevi Lagerstamin vanhemmat olivat j\xc3\xa4\xc3\xa4k\xc3\xa4rikapteeni Walter Lagerstam ja Mary Broms. H\xc3\xa4n oli naimisissa n\xc3\xa4yttelij\xc3\xa4 Esko Mannermaan kanssa vuodesta 1958 t\xc3\xa4m\xc3\xa4n kuolemaan vuonna 1975. Sek\xc3\xa4 Lagerstam ett\xc3\xa4 Mannermaa esiintyv\xc3\xa4t elokuvassa Nukkekauppias ja kaunis Lilith._NEWLINE_Jukka Kajava luonnehtii Lagerstamia t\xc3\xa4m\xc3\xa4n muistokirjoituksessa valkokankaan velhoksi ja n\xc3\xa4ytt\xc3\xa4m\xc3\xb6iden voimanaiseksi sek\xc3\xa4 omalaatuisen ter\xc3\xa4v\xc3\xa4ksi ja raikkaaksi komedienneksi. Yksityisihmisen\xc3\xa4 Lagerstam oli \xe2\x80\x9ds\xc3\xa4teilev\xc3\xa4 seurueen keskipiste\xe2\x80\x9d._NEWLINE_Lagerstam kuoli 75-vuotiaana pitk\xc3\xa4lliseen sairauteen Helsingin yliopistollisessa keskussairaalassa.'